钦定古今图书集成/明伦汇编/氏族典/第620卷 > 《廖用贤尚友录》 > 尉迟迥
## 钦定古今图书集成/明伦汇编/氏族典/第620卷 > 《廖用贤尚友录》 > 尉迟迥

按《周书尉迟迥传》，“迥字薄居罗，代人也。少聪敏，美容
仪。及长，有大志，好施爱士。尚魏文帝女金明公主，拜
驸马都尉。从太祖复弘农，破沙苑，皆有功，累迁尚书
左仆射，兼领军将军。迥通敏有干能，虽任兼文武，颇
允时望。太祖以此深委仗焉。梁武陵王纪在蜀称帝，
令迥伐蜀。纪降，迥号令严肃，军无私焉。诏迥为大都”
督益潼等十八州诸军事、益州刺史，自剑阁以南，得
承制封拜。及黜陟，迥乃明赏罚，布恩威，绥缉新邦，经
略未附。迥性至孝，色养不怠。太祖知其至性，征迥入
朝，以慰其母意。孝闵践祚，以迥有平蜀之功，封蜀公。
宣帝即位，以迥为“大前疑”，出为相州总管。宣帝崩，隋
文帝辅政，以迥望位夙重，惧为异图，乃令迥子魏安
公惇赍诏书以会葬征迥，寻以郧公韦孝宽代之。迥
以隋文帝将图篡夺，遂谋举兵，留惇而不受代。时赵
王招少子在国，迥奉以号令。迥弟子勤时为青州总
管，亦从迥。隋文帝征兵讨迥，即以韦孝宽为元帅。迥
旧习军旅，人为之力战，孝宽等军失利而却。邺中士
女，观者如堵。高颎与李询整阵先犯，观者因其扰而
乘之，迥大败，遂入邺。迥走保北城，孝宽纵兵围之。李
询、贺楼子干以其属先登，迥上楼射杀数人，乃自杀。
勤、惇等东走，追获，斩之。